  Наталья Тетерина Удмурт йӧскалык театрысь артистъёс Сыктывкарын куинь спектакль возьматӥзы. Коми Элькунлэн крезьгуръя но драмая йӧскалык театраз возьматонъёс 18–19 куартолэзе радъяськизы. Кызьы ивортэ Удмуртиысь йӧскалык театрлэн пресс-службаез, вошъяськон гастрольёс улсын элькунысьтымы актёръёс удмурт кылын «Эрико яратон» (16+), ӟуч кылын «Капитанская дочка» (12+) но нылпиослы «Царевна-Лягушка» (0+) спектакльёсты возьматӥзы. Таланто творческой адямиосын асьсэ учкисьсэс но сценаез яратонэн кылдытэм театр возьматонъёсты Сыктывкарын улӥсьёс вылӥ дунъязы Удмурт йӧскалык театрлэн пресс-службаезТодэ вайытом, туэ оштолэзе Комиысь артистъёс Удмуртиысь йӧскалык театрлэн сцена вылаз коми кылын «Женись, сынок, женись» (12+), ӟуч кылын «Жизнь с привилегиями «навечно» (12+) но пиналъёслы «Ксюша да инопланетянин» (0+) спектакльёсты возьматӥзы. Вошъяськон гастрольёс Россиысь лулчеберетъя министерстволэн но Гастрольёслы юрттэт сётонъя федерал центрлэн «Большие гастроли — 2018» федерал ӵектоссы улсын радъясько. Пусъём, Удмурт театрлэн вошъяськон гастрольёсыз Сыктывкаре ветлонэн уз йылпумъяське. Инвожое удмурт артистъёс Карелилэн шоркараз — Петрозаводске — мынозы. Отын соос «Алые паруса», «Эрико яратон» но «Конёк-Горбунок» (0+) спектакльёс пуктозы. Нош Карелиысь артистъёс Ижкаре куарусёнэ лыктозы шуыса чакламын. Тодэ вайытом, 2017-тӥ арын Удмуртиысь театрлэн Марий Элысь но Коми-Пермяк округысь театръёсын вошъяськон гастрольёсыз ортчизы.   Тегъёс: Лулчеберет Ижкар Театр Удмуртия  